CELEX: 62014TN0830
Language: el
Date: 2014-12-29 00:00:00
Title: Υπόθεση T-830/14: Προσφυγή της 29ης Δεκεμβρίου 2014 — Faharat κατά Συμβουλίου

23.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 96/22
            
         Προσφυγή της 29ης Δεκεμβρίου 2014 — Faharat κατά Συμβουλίου
   (Υπόθεση T-830/14)
   (2015/C 096/28)
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Mohamed Faharat (Κάιρο, Αίγυπτος) (εκπρόσωποι: P. Saini, QC, B. Kennelly, Barrister και N. Sheikh, Solicitor)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Ο προσφεύγων ζητεί από το Γενικό Δικαστήριο:
   
               —
            
            
               Να ακυρώσει την εκτελεστική απόφαση 2014/730/ΚΕΠΠΑ του Συμβουλίου, της 20ής Οκτωβρίου 2014 (1), για την εφαρμογή της απόφασης 2013/255/ΚΕΠΠΑ, σχετικά με περιοριστικά μέτρα κατά της Συρίας, και τον εκτελεστικό κανονισμό (ΕE) 1105/2014 του Συμβουλίου, της 20ής Οκτωβρίου 2014 (2), για την εφαρμογή του κανονισμού (ΕΕ) 36/2012, σχετικά με περιοριστικά μέτρα λόγω της κατάστασης στη Συρία, στο μέτρο που αφορούν τον προσφεύγοντα,
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως
   
   Προς στήριξη της προσφυγής ο προσφεύγων προβάλλει πέντε λόγους.
   
               1.
            
            
               Ο πρώτος λόγος αντλείται από το ότι το Συμβούλιο δεν τήρησε τα κριτήρια καταχωρίσεως στον κατάλογο του παραρτήματος της αποφάσεως και στον κανονισμό. Ο προσφεύγων υποστηρίζει:
               
                           —
                        
                        
                           ότι το Συμβούλιο επικαλείται το γεγονός ότι ο προσφεύγων είναι ο υπεύθυνος αντιπρόεδρος για τη χρηματοδότηση και τη διοίκηση της εταιρείας Tri-Ocean Energy και ότι, λόγω της θέσης του, φέρει την ευθύνη για τις σχετικές με την προμήθεια πετρελαίου προς το καθεστώς δραστηριότητες της οικονομικής οντότητας, και
                        
                     
                           —
                        
                        
                           ότι δεν υπάρχει καμία απόδειξη που να τεκμηριώνει τον ισχυρισμό αυτόν και το Συμβούλιο δεν προσκόμισε κανένα στοιχείο.
                        
                     
         
               2.
            
            
               Ο δεύτερος λόγος αντλείται από το ότι το Συμβούλιο παραβίασε τα δικαιώματα άμυνας και το δικαίωμα αποτελεσματικής ένδικης προστασίας του προσφεύγοντος, εφόσον τα προσβαλλόμενα μέτρα επιβλήθηκαν χωρίς τις διαδικαστικές εγγυήσεις που διασφαλίζουν την αιτιολόγηση του μέτρου και ότι θα παρασχεθεί στον προσφεύγοντα η δυνατότητα να εκθέσει τις απόψεις του.
            
         
               3.
            
            
               Ο τρίτος λόγος αντλείται από το ότι το Συμβούλιο δεν αιτιολόγησε επαρκώς την απόφασή του να περιλάβει τον προσφεύγοντα στον κατάλογο. Ο προσφεύγων υποστηρίζει ότι η αιτιολογία είναι ανεπαρκής για να μπορέσει να αντικρούσει αποτελεσματικά τις εναντίον του κατηγορίες ή για να μπορέσει το δικαστήριο να ελέγξει τη νομιμότητα της προσβαλλόμενης αποφάσεως.
            
         
               4.
            
            
               Ο τέταρτος λόγος αντλείται από το ότι το Συμβούλιο προσέβαλε τα θεμελιώδη δικαιώματα του προσφεύγοντος στην ιδιοκτησία και στην υπόληψη. Ο προσφεύγων θεωρεί ότι το Συμβούλιο δεν απέδειξε ότι η ουσιώδης προσβολή των δικαιωμάτων ιδιοκτησίας του προσφεύγοντος ήταν δικαιολογημένη και είχε αναλογικό χαρακτήρα.
            
         
               5.
            
            
               Ο πέμπτος λόγος αντλείται από το ότι το Συμβούλιο υπέπεσε σε πρόδηλη πλάνη εκτιμήσεως περιλαμβάνοντας τον προσφεύγοντα στον κατάλογο. Ο προσφεύγων υποστηρίζει ότι:
               
                           —
                        
                        
                           δεν υφίσταται καμία πληροφορία και κανένα αποδεικτικό στοιχείο περί του ότι η Tri Ocean Energy παρέσχε πράγματι στήριξη στο καθεστώς της Συρίας,
                        
                     
                           —
                        
                        
                           δεν υφίσταται καμία πληροφορία και κανένα αποδεικτικό στοιχείο περί του ότι ο προσφεύγων έφερε την ευθύνη, αποκλειστικά λόγω της θέσης του στην Tri Ocean Energy, για τις φερόμενες ενέργειες της εταιρίας αυτής.
                        
                     
         
      (1)  Εκτελεστική απόφαση 2014/730/ΚΕΠΠΑ του Συμβουλίου, της 20ής Οκτωβρίου 2014, για την εφαρμογή της απόφασης 2013/255/ΚΕΠΠΑ σχετικά με περιοριστικά μέτρα κατά της Συρίας (ΕΕ 2014, L 301, σ. 36).
   
      (2)  Εκτελεστικός κανονισμός (ΕΕ) αριθ. 1105/2014 του Συμβουλίου, της 20ής Οκτωβρίου 2014, για την εφαρμογή του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία (ΕΕ 2014, L 301, σ. 7).